માહિતી, જ્ઞાન-વિજ્ઞાન કે પ્રાણી-પક્ષી જગતની અવનવી વાતોથી વાકેફ રાખતી નેશનલ જિઅગ્રૅફિક, ડિસ્કવરી અને ઍનિમલ પ્લૅનિટ ચેનલ કે ફૅશન, ફૂડ અને ટ્રાવલ જેવા વિષયો પર માહિતી આપતી TLC અને ફોક્સ ટ્રાવેલર જેવી ચેનલો તેમના કાર્યક્રમ દરમિયાન ભારતના સંદર્ભમાં કોઈ વાત રજૂ કરવાની હોય ત્યારે દુનિયાના પરિપ્રેક્ષ્યમાં ભારતનો નકશો દર્શાવતી વખતે એ નકશાની ટોચ પરથી જમ્મુ – કાશ્મીર નામનું રાજ્ય ગાયબ કરી દે છે અથવા તો તેનો કલર માર્કિંગમાં પણ સમાવેશ કરવામાં આવતો નથી. દેશના સાર્વભૌમત્વના સંદર્ભે ખરેખર ગંભીર કહી શકાય તેવી આ બાબત પરત્વે ટેલિવિઝન્ પર કાર્યક્રમો પ્રસારિત કરવાના ધારાધોરણ નક્કી કરતું તંત્ર (જો હોય તો અને ખરેખર કામ કરતું હોય તો) કેટલું ઘોર બેદરકાર છે તે છતું થાય છે.